18/04/2016 | Administración LocalConsorcios
Consorcio de Santiago
Bases reguladoras e convocatoria para a concesión por parte do Consorcio da Cidade de Santiago de Compostela de subvencións á rehabilitación dos elementos especiais de madeira e reixas dos inmobles da cidade histórica de Santiago de Compostela

BASES REGULADORAS E CONVOCATORIA PARA A CONCESIÓN POR PARTE DO CONSORCIO DA CIDADE DE SANTIAGO DE COMPOSTELA DE SUBVENCIÓNS Á REHABILITACIÓN DOS ELEMENTOS ESPECIAIS DE MADEIRA E REIXAS DOS INMOBLES DA CIDADE HISTÓRICA DE SANTIAGO DE COMPOSTELA 1.–Obxecto da subvención.1.1.–As presentes bases reguladoras teñen por obxecto a regulación dos criterios e requisitos para a concesión de axudas, polo procedemento de concorrencia competitiva, con cargo aos orzamentos do Consorcio de Santiago, conforme ao establecido na Base 20 do orzamento 2016 do Consorcio, destinadas á rehabilitación dos elementos especiais de madeira dos inmobles da cidade histórica de Santiago de Compostela.1.2.–O Consorcio de Santiago, consciente da necesidade de mellorar a eficiencia enerxética dos inmobles da Cidade Histórica e de reducir o consumo enerxético que facilita a xestión do edificio ao longo do seu ciclo de vida, e da necesidade de mellorar o seu illamento acústico, fomenta a mellora das carpinterías exteriores de madeira dos inmobles da cidade histórica de Santiago de Compostela, elementos clave a para consecución destes obxectivos.1.3.–En desenvolvemento do artigo 24 da Ordenanza reguladora das axudas a rehabilitación de edificios e vivendas en execución do Plan especial de protección e rehabilitación da cidade histórica de Santiago de Compostela, as subvencións concedidas ao abeiro destas bases teñen por obxecto: 1.3.1.–Fomentar a execución de obras de rehabilitación, restauración ou reposición daqueles elementos especiais e de interese arquitectónico de madeira (tales como galerías, fiestras e portas de entrada aos edificios) de inmobles situados no ámbito do Plan especial de protección e rehabilitación da Cidade Histórica.1.3.2.–A realización das obras complementarias necesarias para a reparación ou reposición doutros elementos afectados no proceso de rehabilitación do elemento especial de madeira, sempre e cando fosen previstas con antelación e plasmadas no correspondente proxecto ou memoria valorada.1.3.3.–Fomentar a restauración das reixas fixas ou practicables, de furas, de fundición e forxa tradicionais, afrancesadas ou simples, e de platinas e redondos ou cuadradillos de ferro existentes en portais, fiestras e balcóns, pequenos ou con brocais, na Cidade Histórica de Santiago de Compostela.1.3.4.–A reparación das pedras soporte deterioradas en paramentos verticais, xambas, alfeizares e corpos voados así como dos arraigos aos muros por medio de enchumbados.1.3.5.–Aqueles custos adicionais e indispensables para a realización das obras indicadas nos puntos anteriores, tales como a colocación de estadas.1.4.–Para os efectos do outorgamento da subvención, entenderanse por obras de rehabilitación as definidas como tales nos artigos 58 e 63, e por obras de restauración as definidas no artigo 57 do Plan Especial de Protección e Rehabilitación da Cidade Histórica.1.5.–Co obxecto de detectar o grado de eficiencia enerxética e o nivel de confort ambiental interior conseguido trala intervención sobre as carpinterías de madeira obxecto desta convocatoria, o Consorcio de Santiago propón a realización dun estudo da demanda enerxética e a monitorización das condicións ambientais antes e despois da intervención. Os peticionarios terán a obriga de permitir a realización destes estudos e medicións aínda que non suporán custe algún para eles.1.6.–Non serán obxecto de subvención ao abeiro das presentes bases as seguintes obras: 1.6.1.–As que se refiran a elementos ou edificacións sobre as que exista unha resolución pola que se declare a existencia dunha infracción urbanística, agás que na proposta presentada se inclúan os traballos de axuste ás determinacións do planeamento xeral ou especial de aplicación.1.6.2.–Calquera intervención nun edificio ou vivenda encamiñada a reparar deficiencias derivadas de accidentes cando na orixe deles se detecte a concorrencia de intencionalidade ou neglixencia grave da persoa beneficiaria ou dalgunha das integrantes da comunidade que ocupe a dita posición.2.–Crédito orzamentario ao que se imputa a subvención. Esta subvención impútase ao crédito orzamentario do 2016 do Consorcio da Cidade de Santiago referente a “Subvenciones al parque construído + tutelados + catalogados y otros (partida 337.780.00)”, cun importe que para esta convocatoria ascende a cento cincuenta mil euros (150.000 euros). En caso de que as resolucións de concesión e o recoñecemento das obrigas que delas se deriven non se adoptaran antes da data que se especifique na Orde de Peche do exercicio 2016 pola Consellería de Facenda da Xunta de Galicia, as subvencións concedidas quedarán condicionadas e limitadas á existencia de crédito axeitado e suficiente no orzamento do Consorcio do ano no que, previa xustificación do investimento, se propoña o recoñecemento da obriga polo Consorcio que non poderá exceder do 1 de decembro de 2017.3.–Requisitos que deberán reunir as persoas beneficiarias (art.11 da Lei Xeral de Subvencións). 3.1.–Poderán ser beneficiarias das axudas á rehabilitación de elementos especiais de madeira e reixas as persoas propietarias, arrendatarias ou aquelas que ostenten algún dereito de uso sobre os inmobles nos que se sitúen os ditos elementos. Tamén poderán ser beneficiarias as comunidades de bens e as comunidades de propietarios en edificios con réxime de propiedade horizontal.3.2.–As persoas beneficiarias ás que se refire o punto 3.1, deberán estar ao corrente do cumprimento das obrigacións tributarias e da seguridade social, e cumprir cos requisitos establecidos no artigo 13 da Lei 38/2003, do 17 de novembro, xeral de subvencións.4.–Requisitos dos inmobles. Os inmobles nos que realicen as obras obxecto de subvención ao abeiro destas bases deben reunir os seguintes requisitos: – Localizarse no ámbito do Plan Especial de Protección e Rehabilitación da Cidade Histórica (PE.1). – Condicións suficientes de seguranza estrutural e estanquidade fronte á chuvia. – Antigüidade superior a 20 anos. – Estar destinados ao uso de vivenda, comercial, oficinas en clase I, industrial, socio-cultural e asistencial, segundo a definición establecida no Capítulo 3 do Título VI da Normativa Urbanística do Plan Especial de Protección e Rehabilitación da Cidade Histórica.5.–Convocatoria. O prazo de presentación de solicitudes será de UN MES a partir do día seguinte da publicación destas bases no Boletín Oficial da Provincia. As solicitudes poderán presentarse no rexistro do Consorcio da Cidade de Santiago de Compostela, sito na Rúa do Vilar, 59 (telefono 981 57 47 00), ou por calquera dos medios admitidos na Lei de réxime xurídico e procedemento administrativo común, facendo chegar por fax (981 57 47 50) o resgardo da solicitude. O órgano instrutor da convocatoria de axudas será a OCHiR (Oficina da Cidade Histórica e Rehabilitación do Concello de Santiago de Compostela), ubicada na Praza de Cervantes, 1.6.–Procedemento de concesión da subvención.6.1.–A subvención á rehabilitación de elementos especiais de madeira e reixas outorgarase en réxime de concorrencia competitiva.6.2.–A solicitude de subvención realizarase no formulario recollido no Anexo I.6.3.–Documentación complementaria. A documentación a achegar será a seguinte: – Fotocopia compulsada do D. N. I. ou N. I. F. da persoa solicitante e dos membros da unidade de convivencia e, no seu caso, da representante, e documentación acreditativa da representación que ostenta, cando non autoricen a consulta telemática. – Declaración responsable segundo o formulario recollido no Anexo II. – Fotocopia compulsada do título que xustifique o dereito co que se concorre. No caso das persoas arrendatarias deberá achegarse a correspondente autorización do propietario ou usufrutuario en relación coas obras que se pretenden executar. – Cando se trate de actuacións nos elementos comúns dos edificios en réxime de propiedade horizontal, deberá achegarse certificado do secretario da xunta de propietarios da acta da reunión na que se designe ao representante e se adopte o acordo para a realización das obras. – Certificados de estar ao corrente no cumprimento das obrigas tributarias (Axencia Estatal Tributaria, Xunta de Galicia e Concello de Santiago de Compostela) e da Seguridade Social, cando non autoricen a consulta telemática, ou cando o Consorcio non estea en disposición de obtelos. – Declaración de ingresos (cando non autoricen a consulta telemática.) Cando o beneficiario sexa unha persoa física ou unidade de convivencia constituída por varias persoas físicas, a determinación dos ingresos da persoa ou unidade, a efectos da súa valoración para a obtención da axuda atenderase ao seguinte: partirase das contías da base impoñible xeral e do aforro, reguladas nos artigos 48 e 49 respectivamente, da Ley 35/2006, de 28 de novembro, do Impuesto sobre la Renta de las Personas Físicas, correspondente á declaración ou declaracións presentadas polo solicitante e por cada un dos membros da unidade de convivencia relativa ao último período impositivo con prazo de presentación vencido, no momento da solicitude da axuda. So o solicitante ou calquera dos integrantes da unidade non houbesen presentado declaración, o Consorcio de Santiago poderá solicitar unha declaración responsable sobre os seus ingresos, a efectos de determinar os ingresos reais do solicitante ou da unidade. – Relación dos elementos de carpintaría e/ou forxa que o solicitante ten a intención de restaurar ou substituír na que se indicará o tipo e o número de elementos e as súas superficies segundo o formulario recollido no Anexo III. A descrición pormenorizada das unidades de obra e da súa correcta execución que se contemplan no desenrolo desta ordenanza son as que figuran no Anexo III. a; para facilitar a cumprimentación do Anexo III poderá solicitarse o asesoramento dos técnicos da Oficina Técnica do Consorcio. Esta relación soamente é indicativa das intencións iniciais do solicitante; unha vez que os técnicos da Oficina técnica visiten o inmoble no que se van a realizar as obras, e de acordo co solicitante, definirase a relación definitiva de elementos a restaurar ou substituír. Esta relación pode ser substituída por un proxecto técnico – No caso de que na actuación se pretendan acometer obras de restauración, presentarase orzamento/s de carpinteiro, ferreiro, empresa e/ou restaurador. – Documentación técnica. Para acceder ás axudas, solicitar a licenza e a execución das obras o solicitante deberá contar cun proxecto técnico ou memoria valorada redactado por técnico con capacitación profesional e habilitación legal abondas e axeitadas ás características das obras que se deban acometer. De non ser así, poderá solicitar que esta sexa redactada pola Oficina Técnica do Consorcio de Santiago; neste caso deberá presentar solicitude de redacción da documentación técnica ao Consorcio no formulario recollido no Anexo I. – Autorización para a utilización de fotografías, segundo o formulario recollido no Anexo IV. Subsanación de defectos: se se observasen defectos na solicitude ou na documentación presentada, concederase un prazo máximo de dez días hábiles contados desde o día seguinte ó da súa notificación, para a súa subsanación.6.4.–Consentimentos e autorizacións. A tramitación do procedemento require a verificación de datos en poder das administracións públicas. Polo tanto, os modelos de solicitude incluirán autorizacións expresas ao órgano xestor para realizar as comprobacións oportunas que acrediten a veracidade dos datos. No caso de que non se autorice o órgano xestor para realizar esta operación, deberán achegarse os documentos comprobantes dos datos nos termos esixidos polas normas reguladoras do procedemento.6.5.–Unha vez admitidas a trámite as solicitudes e tomando en consideración os datos aportados polo solicitante validados na visita técnica realizada ao inmoble, os servizos técnicos do Consorcio emitirán un informe de idoneidade ou non idoneidade das obras propostas cos obxectivos da convocatoria e de conformidade ou disconformidade co orzamento presentado. En caso de disconformidade co orzamento presentado a solicitude non será rexeitada, pero á hora de resolver a petición de subvención teranse en conta os datos consignados no informe emitido polos ditos servizos técnicos.6.6.–A avaliación das solicitudes realizarase aplicando os criterios que de seguido se expoñen e ata un máximo de 70 puntos.6.6.1.–Polo nivel de ingresos da unidade de convivencia, ata un máximo de 20 puntos. Os ingresos da unidade de convivencia converteranse en número de veces o Iprem (7.455,14 €/ano); o número de veces do Iprem resultante será ponderado, aos efectos do cálculo de ingresos máximos, mediante a aplicación do coeficiente multiplicador único –o mesmo que o utilizado nas convocatorias de rehabilitación de edificios e vivendas no ámbito da Cidade Histórica de Santiago de Compostela– que se indica a continuación en función do número de membros da unidade de convivencia: 1 membro. 1,00 2 membros. 0,98 3 membros. 0,90 4 membros. 0,85 5 membros. 0,81 6 membros. 0,78 Por cada membro adicional a partir de seis o valor de ponderación reducirase en 0,02. En caso de que algún dos membros da súa unidade de convivencia teña a condición de minúsválido nos termos establecidos pola lexislación do importo sobre a renda das persoas físicas, aplicarase o coeficiente correspondente ao tramo seguinte ao que correspondería pola súa composición familiar. A puntuación asignada en función dos ingresos do solicitante ou da unidade de convivencia ponderados é a seguinte: IFP < 2,5 IPREM. 20 puntos IFP < 4,5 IPREM. 10 puntos IFP < 6,5 IPREM. 5 puntos IFP > 6,5 IPREM. 0 puntos Se o solicitante non é unha unidade de convivencia (comunidades de propietarios, comunidades de bens, sociedades, fundacións, asociacións, etc.) a puntuación asignada é de 0 puntos 6.6.2.–Primarase a incorporación de novos solicitantes ao programa de rehabilitación dos elementos especiais de madeira e reixas; así, concederanse: – 20 puntos aos solicitantes que non tiveran recibido axudas nos tres últimos anos en anteriores programas de rehabilitación convocados por algunha administración pública ou organismo dela dependente e, – 10 puntos se xa houbesen recibido axudas públicas nese período. A xustificación deste apartado realizarase mediante a presentación de declaración xurada realizada no formulario recollido no Anexo I.6.6.3.–Superficie en metros cadrados de carpinterías de madeira (galerías, ventás e portas) para as que se solicita a subvención. Concederanse: – 10 puntos á solicitude con maior superficie prevista, asignándose proporcionalmente a puntuación ao resto das solicitudes.6.6.4.–Nivel de catalogación ou de interese arquitectónico do edificio/vivenda e/ou dos elementos singulares sobre os que se actúe. Darase preferencia aos de maior interese sobre os de menor interese. Concederanse: – 10 puntos para os de catalogación 2 – 8 puntos para os de catalogación 3 – 5 puntos para os de catalogación 4 – 0 puntos para os non catalogados 6.6.5.–Destino e Nivel de ocupación do inmoble. Darase preferencia aos inmobles destinados a vivenda e a ocupación e actividade permanente. Concederanse: – 10 puntos ás vivendas habitadas – 5 puntos as vivendas temporalmente sen habitar. – 5 puntos cando se trate de actuacións nos elementos comúns dos edificios de vivendas en réxime de propiedade horizontal e no caso de que alomenos a maioría simple de vivendas estean habitadas. – 3 puntos aos inmobles destinados a calquera uso diferente ao de vivenda e con actividade permanente; estas circunstancias comprobaranse nunha visita técnica. – 0 puntos en todos os demais casos.6.7.–A valoración das solicitudes realizarase por unha comisión formada por dúas persoas técnicas da Oficina Técnica do Consorcio e outras dúas da Oficina Municipal de Rehabilitación. No suposto de que o crédito orzamentario previsto na base 2 fose superior á suma das subvencións admitidas, a comisión limitarase a facer constar esta circunstancia por escrito, sen avaliar as solicitudes, por existir crédito suficiente para atender a todas.6.8.–Á vista do informe da Comisión, a Xerente formulará proposta de resolución de concesión, previa instrución do oportuno expediente, cos correspondentes informes técnicos da Oficina Técnica do Consorcio e Administrativos da Oficina Municipal de Rehabilitación del Concello, no que se acrediten os requisitos establecidos na presente base. A proposta de resolución será notificada aos solicitantes que fosen propostos como beneficiarios, para que no prazo de dez días manifesten a súa aceptación. Na notificación farase constar expresamente os efectos establecidos no apartado 10.2 desta convocatoria para a falta de xustificación do gasto no prazo máximo concedido. Na proposta de resolución de concesión da subvención se especificarán os seguintes extremos: – Inmoble para o que se outorga. – Beneficiario/a da subvención. – Contía máxima da axuda para o inmoble en cuestión. – Prazo máximo de execución das obras. – Prazo máximo para a xustificación do gasto 6.9.–O órgano competente para a resolución do procedemento será o Xerente. Na resolución de concesión faranse constar os extremos que figuran no punto 6.6. destas bases para a proposta de resolución. O prazo máximo para resolver e notificar a resolución do procedemento será de catro meses, contados a partir da publicación das presentes bases e convocatoria. Transcorrido este prazo sen que se notificara a resolución, os interesados están lexitimados para entender desestimada por silencio administrativo a solicitude de concesión de subvención. Contra a resolución expresa ou contra a desestimación por silencio administrativo, os interesados poderán interpoñer recurso de reposición ou recurso contencioso - administrativo ante os Xulgados do Contencioso Administrativo de Santiago de Compostela, por aplicación da Lei 30/1992, de 26 de novembro, do Réxime Xurídico das Administracións Públicas e do Procedemento Administrativo Común, e a Lei 29/1998, de 13 de xullo, da Xurisdición Contencioso - Administrativa.6.10.–No caso de que o crédito orzamentario previsto na base 2 fose superior á suma das subvencións admitidas, non será necesario que a resolución da convocatoria se produza en unidade de acto, podendo resolverse cada solicitude por separado segundo se vaian completando os requisitos correspondentes, dentro do prazo máximo para resolver establecido no apartado 6.7 anterior.6.11.–As concesións definitivas das subvencións serán obxecto de publicación no B. O. P. da Coruña durante o mes seguinte a cada trimestre natural, a excepción daquelas subvencións, individualmente consideradas, cuxo importe sexa inferior a 3.000,00 euros, e aquelas outras cuxa publicación resulte excluída segundo o disposto no artigo 18.3 da Ley 38/2003, de 17 de novembro, General de Subvenciones. As subvencións de contía inferior a 3.000,00 euros serán publicadas na páxina web do Consorcio da Cidade de Santiago de Compostela.7.–Procedemento especial de concorrencia.7.1.–As eventuais persoas beneficiarias das axudas poderán acudir á Oficina Técnica dependente do Consorcio para os efectos de que sexa esta quen redacte a documentación técnica necesaria para a realización das obras no edificio ou vivenda en cuestión.7.2.–A utilización deste procedemento especial esixirá o cumprimento dos seguintes requisitos: Presentación da correspondente solicitude á que deberá acompañar os documentos aos que se refire a base 6.2. Na solicitude en cuestión consignarase o expreso recoñecemento da propiedade intelectual do Consorcio en relación cos documentos que finalmente se elaboren e a aceptación do seu resultado para os efectos da idoneidade das obras a executar.7.3.–O cumprimento destas formalidades dentro do prazo de presentación de solicitudes sinalado na convocatoria equivalerá á presentación en prazo dunha solicitude de subvención para rehabilitación de elementos de carpintería de madeira e outorgaralle ao interesado o dereito a participar no procedemento de concesión en igualdade de condicións que os demais participantes sen prexuízo de cal sexa o seu resultado.7.4.–A oficina técnica procederá á redacción da documentación técnica, a cal deberá ser aceptada expresamente polo solicitante antes da súa definitiva unión á solicitude.7.5.–A aceptación deberá producirse no prazo máximo de dez días dende que se lle comunique á persoa interesada o cumprimento do encargo, dándoselle valor á mesma de ratificación da súa solicitude de axuda na convocatoria en curso. No caso de que finalmente non se producise a aceptación dos traballos realizados, a documentación técnica, con todos os seus antecedentes, quedarán en poder do Consorcio.8.–Contía da subvención.8.1.–A contía da axudas deberá ser fixada en euros e o seu montante nunca poderá superar a cantidade fixada, con independencia das variacións á alza que se puidesen producir na execución das obras por variacións nos prezos ou circunstancias non tidas en conta no momento da resolución do expediente.8.2.–A contía da subvención fixarase en función dos seguintes criterios: a) Obras de rehabilitación e restauración onde se manteña o elemento orixinal de madeira: 50% do orzamento máximo subvencionable. b) Obras de reposición onde se substitúe o elemento por un novo: 40% do orzamento máximo subvencionable. c) Obras de restauración das reixas: 30% do orzamento máximo subvencionable. En ningún caso a subvención outorgada poderá superar o límite do 50 por 100 do custo previsto e/ou executado ao amparo da memoria valorada ou proxecto.8.3.–Orzamento de contrata mínimo da obra a executar. Só se considerarán actuacións protexibles aquelas que conten cun orzamento protexible superior a 1.800 euros por inmoble.8.4.–En caso de que o importe das obras realmente executadas fose inferior ao previsto inicialmente, producirase o axuste da subvención concedida ata o importe que corresponda en función do custo das obras realizadas.8.5.–A intervención prevista sobre os elementos especiais de madeira e reixas terá a consideración de obra unitaria e o importe aprobado poderá destinarse indistintamente ás obras de restauración ou reposición dos elementos correspondentes sempre que os cambios se amparen nos criterios técnicos do Consorcio e respectando ós criterios de concesión destas axudas definidos no apartado 9 destas bases. Asemade o IVA considerarase tamén unha partida compensable con todas as demais á hora do cálculo da subvención.9.–Orzamento máximo subvencionable.9.1.–O orzamento máximo subvencionable inicial, para as obras de restauración dos elementos especiais de madeira obxecto de subvención, virá determinado polo orzamento total de contrata incluíndo o I. V. E. Para as obras de reposición dos elementos especiais de madeira o orzamento máximo subvencionable inicial establecerase en función dos seguintes módulos: – Galerías:. 1.200 € por módulo (I. V. E. incluído) – Portas:. 500 € por metro cadrado (I. V. E. incluído) – Fiestras protexidas interiores: 375 € por metro cadrado (I. V. E. incluído) – Fiestras enrasadas:. 300 € por metro cadrado (I. V. E. incluído) – Contraventás:. 300 € por metro cadrado (I. V. E. incluído) Para as obras de restauración das reixas o orzamento máximo subvencionable inicial establecerase en función dos seguintes módulos: – Reixas de furas: 1.815 € (I. V. E. incluído) por unidade de reixa ou balcón pequeno sen brocais ou por número de tramos marcados por estes. – Reixas de fundición e forxa tradicionais, afrancesadas ou simples: 1.450 € (I. V. E. incluído) por unidade de reixa ou balcón pequeno sen brocais ou por número de tramos marcados por estes. – Reixas de platinas e redondos ou cuadradillos de ferro: 500 € (I. V. E. incluído) por unidade de reixa ou balcón pequeno sen brocais ou por número de tramos marcados por estes. No caso de que o IVE sexa deducible para o beneficiario (ao non supor custe) a contía da subvención verase reducida neste importe. O orzamento máximo subvencionable do conxunto da actuación obterase a partir da suma dos orzamentos subvencionables iniciais de reposición e restauración dos elementos especiais de madeira e os de restauración das reixas.9.2.–As obras serán valoradas pola Oficina Técnica do Consorcio, que elaborará en cada caso os informes técnicos necesarios, previa inspección do edificio ou vivenda.10.–Execución das obras.10.1.–A execución das obras incluídas na correspondente documentación será contratada pola persoa beneficiaria directamente e deberá contar sempre coa correspondente licenza municipal ou acreditación da presentación da comunicación previa, segundo dispoña a normativa urbanística, sen prexuízo das facultades de control e supervisión que o Consorcio manterá en relación coa súa execución.10.2.–A efectiva execución das obras terá que acreditarse mediante presentación das facturas e, de ser o caso, certificación de obra emitida pola empresa contratada para o efecto, coa sinatura do técnico competente se a natureza dos traballos así o esixise e o correspondente xustificante do pagamento bancario e copia da licenza municipal ou acreditación da presentación da comunicación previa, segundo dispoña a normativa urbanística, antes da data que se estableza na Orde de Peche do Orzamento da Xunta para 2016, en todo caso antes do 31 de decembro de 2016, para que previo recoñecemento da obriga poida imputarse ao crédito retido para amparar financeiramente os gastos derivados destas bases e convocatoria. A xustificación das obras transcorrida esta data suporá que o dereito ao cobro da subvención queda condicionado á existencia de crédito adecuado e suficiente na partida orzamentaria que, no seu caso, estea vixente para esta finalidade no Orzamento de 2017. En caso de que a data 1 de decembro de 2017 non se tivera presentado a documentación mencionada enténdese que o beneficiario perderá o dereito á subvención concedida.10.3.–Á vista da documentación presentada polo beneficiario, a Oficina Técnica do Consorcio e a Oficina de Municipal de Rehabilitación emitirán os correspondentes informes. Se se apreciara a existencia de deficiencias corrixibles outorgarase un prazo suficiente para a súa emenda, nunca superior a 10 días.11.–Pagamento da subvención. O pagamento da subvención será acordado pola Xerente do Consorcio, previos os correspondentes informes favorables, previstos no apartado 10.3 destas bases, e a achega por parte do/da beneficiario/a da certificacións acreditativas de estar ao corrente das obrigas tributarias e coa Seguridade Social, de atoparse caducadas as presentadas na solicitude de subvención.12.–Revogación da subvención.12.1.–A axuda será revogada totalmente nos seguintes supostos: a) Incorrecta execución das obras subvencionadas, apreciada polos servizos técnicos do Consorcio. b) Negativa do beneficiario a colaborar co Consorcio nas tarefas de control da execución das obras. c) Demora no pagamento ao contratista dos traballos realizados ao amparo do programa de axudas. Entenderase como grave para estes efectos calquera demora no pagamento que supere en dous meses a data de presentación da factura ou de requirimento de pagamento por parte do contratista en relación coas obras executadas. e) A comisión de infraccións urbanísticas nas obras obxecto de subvención. f) Cambios non autorizados sobre o inicialmente proxectado. g) A execución inferior ao 75% das obras inicialmente proxectadas, sempre e cando non se consigan os resultados previstos no informe técnico inicial. h) Ausencia total ou parcial de xustificación.12.2.–A axuda será revogada parcialmente nos seguintes supostos: a) A execución das obras inicialmente proxectadas nunha porcentaxe igual ou superior ao 75% pero inferior ao 85% suporá unha redución da subvención inicialmente concedida nun 10%, sempre a cando no se consigan os resultados previstos no informe técnico inicial. b) A execución das obras inicialmente proxectadas nunha porcentaxe igual ou superior ao 85% pero inferior ao 95% suporá unha redución da subvención inicialmente concedida nun 5%, sempre e cando non se consigan os resultados previstos no informe técnico inicial.12.3.–A revogación da subvención será declarada polo Xerente do Consorcio previo expediente contraditorio e co efecto da perda total ou parcial da axuda concedida en función dos incumprimentos detectados.13.–Lexislación aplicable.13.1.–Esta convocatoria realízase ao amparo da Lei 38/2003 do 17 de novembro, xeral de subvencións, e a Lei 9/2007, do 13 de xuño, de subvencións de Galicia, cuxos preceptos complementarán e integrarán as determinacións das presentes bases.13.2.–Será tamén de aplicación a esta convocatoria a Lei 30/1992, do 26 de novembro, de Réxime Xurídico das Administracións Públicas e do Procedemento Administrativo Común modificada pola Lei 4/1999, do 13 de xaneiro e a Ordenanza Municipal reguladora das axudas á rehabilitación de edificios e vivendas en execución do Plan Especial de Protección e Rehabilitación da Cidade Histórica, nos aspectos non regulados expresamente por estas bases, e calquera outra normativa que resulte de aplicación obrigatoria en función da Administración ou entidade que interveña.14. –Estas subvencións son incompatibles con calquera outras axudas concedidas aos beneficiarios para a mesma finalidade. Santiago de Compostela, 30 de marzo de 2016. Asdo.: Belén Hernández Lafuente Xerente do Consorcio